Dôvodová správa
k privatizácii majetkovej účasti štátu na podnikaní spoločnosti TRANSPETROL, a.s. so sídlom v  Bratislave

Dôvodom predloženia tohto materiálu na rokovanie vlády Slovenskej republiky je vydanie rozhodnutia o privatizácii majetkovej účasti štátu na podnikaní spoločnosti TRANSPETROL, a.s. so sídlom v  Bratislave, priamym predajom pre nadobúdateľa: Yukos Finance B.V. so sídlom v Amsterdame, Holandské kráľovstvo.

l. Vymedzenie privatizovaného majetku

Spoločnosť a.s. TRANSPETROL, a.s. v pôsobnosti bývalej ČSFR bola založená podľa § 25 zákona 104/1990 Zb. k 1.7. 1991 so sídlom v Bratislave (Zakladateľská zmluva  zo dňa 14.6.1991). Zakladateľom za SR bolo Ministerstvo priemyslu SR a za ČR š.p. Benzina Praha.
Na valnom zhromaždení konanom dňa 11.12.1992 rozhodli akcionári pôvodnej a.s. TRANSPETROL, Ministerstvo hospodárstva SR a Ministerstvo hospodárstva ČR  o rozdelení tejto spoločnosti, a to zrušením bez likvidácie a založením  dvoch akciových spoločností z jej obchodného imania (notárska zápisnica NZ 622/92).  Zakladateľmi nástupníckych akciových spoločností boli jediní zakladatelia – Ministerstvo hospodárstva SR pre a.s. v Slovenskej republike a Ministerstvo priemyslu a obchodu ČR v Českej republike. Transpetrol, a.s. so sídlom v  Bratislave je v zmysle zákona č. 92/91 Zb. o podmienkach prevodu majetku štátu na iné osoby v znení neskorších predpisov, § 10 ods. 2 zaradený medzi podniky s charakterom prirodzeného monopolu, u ktorého musí byť zachovaná trvalá majetková účasť štátu a podľa § 10 ods. 4 musí byť zachovalá v rozsahu 51 %.
Základný privatizačný projekt na privatizáciu majetkovej účasti štátu v obchodnej spoločnosti TRANSPETROL, a.s. Bratislava bol na MSPNM SR predložený dňa 15.12.2000. Informácia o jeho predložení  bola zverejnená v dennej tlači dňa 8. januára 2001.Vláda SR uznesením č. 463 zo dňa 21. júna 2000 vyslovila súhlas s privatizáciou 49 % akcií TRASPETROLU, a.s. so sídlom v Bratislave. Zámer a postup privatizácie spoločnosti TRANSPETROL, a.s. so sídlom v Bratislave schválila vláda SR uznesením číslo 730 z        13. septembra 2000. Dokument definuje ako hlavné strategické ciele privatizácie majetkovej účasti štátu na podnikaní spoločnosti Transpetrol, a.s. so sídlom v Bratislave získanie finančne silného strategického partnera, posilnenie medzinárodného postavenia spoločnosti, prístup na medzinárodné trhy, získanie finančnej stability a zvýšenie efektívnosti prevádzky spoločnosti. Ciele privatizácie majetkovej účasti štátu na podnikaní spoločnosti Transpetrol, a.s. so sídlom v Bratislave odsúhlasila a s nimi sa stotožnila Národná rada SR, ktorá na svojej 43. schôdzi schválila predmetný dokument. Uznesením vlády SR č. 434 zo dňa 16.5.2001 vláda SR schválila predaj 49 % podielu spoločnosti Transpetrol, a.s. ako jedného balíka akcií formou priameho predaja prostredníctvom výberového konania za účasti zahraničných subjektov v súlade so zákonom č. 92/91 Zb. v znení neskorších predpisov.
Do privatizácie podľa predloženého privatizačného projektu vstupuje majetková účasť štátu v zastúpení Ministerstvom hospodárstva SR vo výške 49 % základného imania v menovitej hodnote akcií  931 000 tis. Sk.
Hlavným predmetom činnosti spoločnosti TRANSPETROL, a.s. Bratislava je preprava ropy ropovodom, skladovanie ropy, nákup a predaj ropy a ropných produktov a ďalšie činnosti podľa predmetu činnosti zapísaného v obchodnom registri. Spoločnosť Transpetrol, a. s. zabezpečuje prepravu ropy cez ropovod DRUŽBA od hranice s Ukrajinskou republikou do Slovnaftu v dĺžke 430 km a tranzitom do Českej republiky v dĺžke 434 km. Ropovodná sieť SR je napojená aj na ropovod Adria v dĺžke 8,5 km na území SR.

Okrem hlavného predmetu podnikania diverzifikuje spoločnosť svoju činnosť do ďalších  oblastí pôsobenia a zabezpečuje ich vlastnými útvarmi spoločnosti:
-	aktivity v oblasti výstavby a prevádzky čerpacích staníc pre maloobchodný predaj pohonných hmôt,
-	aktivity v komerčnom  využití existujúceho optického kábla,
-	aktivity v oblasti rekonštrukcie a prevádzky rekreačno-turistických zariadení.
Všetky aktíva využívané spoločnosťou vlastní Transpetrol, a.s. Bratislava. Hlavnú prevádzku  spoločnosti zabezpečuje šesť tranzitných staníc v Budkovciach, Moldave nad Bodvou, Rimavskej Sobote, Šahy – Tupá, Bučanoch a v podniku Slovnaft (odovzdávacia stanica). 
Spoločnosť momentálne prevádzkuje 11 čerpacích staníc pohonných hmôt a ročne distribuuje cca 30 miliónov litrov pohonných hmôt pre automobily.

Spoločnosť má  päť dcérskych spoločností:

TRANSPETROL Tranzit, a.s., je 100% dcérskou obchodnou spoločnosťou a.s. TRANSPETROL zabezpečujúcou:
-	obchodné operácie, export-import tovarov a služieb
-	kompenzačné a bártrové obchody
-	prepravné procesy na Slovensku a v zahraničí
-	podporu vybraných obchodno-výrobných projektov
-	zastupovanie partnerských slovenských firiem vo vybraných teritóriách a projektoch v zahraničí
-	reverzné aktivity smerom do Ukrajiny sú taktiež možné 
-	poskytuje následné distribučné služby do susedných krajín: Maďarska, Poľska, Česka, Rakúska a Ukrajiny	

TRANSPETROL Trading, a.s. je  100% dcérskou spoločnosťou  TRANSPETROL, a.s. so sídlom v Bratislave. Vznikla na základe  diverzifikácie a špecializácie činností materskej spoločnosti.
Hlavným predmetom podnikania a.s. TRANSPETROL Trading, a.s. je zabezpečovanie obchodnej činnosti v sieti čerpacích staníc PHM, ktorých vlastníkom je materská a.s. TRANSPETROL.

TRANSPETROL  Servis, a.s., je 100% dcérska spoločnosť TRANSPETROL, a.s. so sídlom v Šahách, ktorá vznikla v roku 1996 vyčlenením útvarov strojnej a stavebnej údržby do samostatného právneho subjektu. 
Predmetom jej činnosti je:
-	vykonávanie údržby a opráv strojnotechnologického a pomocného zariadenia,
-	práce pri haváriách a prevádzkových poruchách potrubných 
-	systémov, 
-	výrobná činnosť v strojárenskom odbore,
-	stavebná činnosť,
-	demontáž a likvidácia nepotrebného zariadenia a objektov.	

	Spoločnosť prednostne zabezpečuje práce na opravách a údržbe ropovodného systému. Zúčastňuje sa na investičných akciách a.s. Transpetrol súvisiacich s rekonštrukciou ropovodného systému na území SR a to realizáciou samostatných akcií alebo subdodávkami pre dodávateľské firmy. Vykonáva aj likvidáciu nepotrebného technologického zariadenia a stavebných objektov. 

Transtel, a.s.
Predmetom činnosti je poskytovanie verejných telekomunikačných služieb okrem hlasovej telekomunikačnej služby a výstavba verejnej telekomunikačnej infraštruktúry.
Akciová spoločnosť Transtel bude poskytovať telekomunikačné služby, prenájom okruhov s kapacitou od n x 2 Mbps do 155 Mbps, a to na zariadeniach SDH. Prioritou je prenájom okruhov na medzinárodnej tranzitnej úrovni.

TRANSPETROL Finance leasing, s.r.o. je 100% dcérskou spoločnosťou a.s. TRANSPETROL, zaoberajúcou sa poskytovaním komplexných služieb v oblasti finančného a operatívneho leasingu osobných motorových vozidiel, budov, technológii a technologických zariadení.

Ekonomická charakteristika podniku k 31.12.2000

| | 1998 | 1999 | 2000
| | (v tis. Sk)
1. | Počet pracovníkov/prep.stav/ | 474 | 508 | 496
2. | | z toho: THP | 188 | 208 | 207
3. | Výkony a mimor.výnosy úč. | 2 212 305 | 2 244 385 | 2 168 992
4. | Náklady úč. | 1 592 402 | 1 623 096 | 1 964 112
5. | Disponibilný zisk úč. | 283 050 | 349 019 | 204 880
6. | Export spolu | 919 059 | 905 353 | 664 598
7. | | z toho: do štát.s konvert. menou | 919 059 | 905 353 | 664 598
8. | Miera odpísania ZP ( % ) | 31,59 | 33,28 | 33,56

Celkový východiskový majetok subjektu vstupujúceho do privatizačného procesu:

Hmotné a nehmotné aktíva spolu | 8 367 085 tis. Sk
Cudzie pasíva spolu | 2 095 900 tis. Sk
Celkové bilančné ocenenie | 6 271 185 tis. Sk
Základné imanie | 1 900 000 tis. Sk

2. Návrhy privatizačných projektov,  podnetov  a stanovisko zakladateľa a PÚ SR
 
Do privatizácie podľa predloženého privatizačného projektu vstupuje časť majetkovej účasti štátu na podnikaní spoločnosti TRANSPETROL, a.s. so sídlom v Bratislave v zastúpení Ministerstvom hospodárstva SR, v rozsahu  49 % podielu zo základného imania v menovitej hodnote akcií 931 000 tis. Sk.
  		Ministerstvo hospodárstva  Slovenskej republiky plniaci funkciu zakladateľského rezortu vo svojom stanovisku č. 170/2001-1000-010 zo 04. februára 2001 odporučilo spôsob privatizácie majetkovej účasti štátu na podnikaní spoločnosti TRASPETROL, a.s. Bratislava:
•	51% akcií ponechať ako trvalú majetkovú účasť štátu 
•	49% akcií privatizovať podľa rozhodnutia vlády SR
Protimonopolný úrad Slovenskej republiky vo svojom stanovisku č.j. 4255/PMÚSR/2000 zo dňa 19.12.2000 k predloženému privatizačnému projektu uvádza nasledovné: Predmetnou privatizáciou podľa základného privatizačného projektu spoločnosti TRANSPETROL, a.s. Bratislava dochádza k formálnej dekoncentrácii privatizovaného majetku. Spoločnosť si zachová všetky svoje  činnosti. Z predloženého projektu vyplýva, že MH SR, teda štát si zachová v spoločnosti TRANSPETROL, a.s. Bratislava vplyv. Protimonopolný úrad SR upozorňuje, že v prípade uskutočnenia predaja 49% akcií môže dôjsť k takej zmene vlastníckych vzťahov, ktorá by mala byť ohlásená Protimonopolnému úradu SR v zmysle ustanovenia § 9 zákona. Z hľadiska svojej pôsobnosti nemá Protimonopolný úrad SR k predloženému privatizačnému projektu pripomienky.

3.  Postup posudzovania privatizačného projektu a  výberu nadobúdateľa       
      privatizovaného podielu majetkovej účasti štátu

     	Základný privatizačný projekt bol predložený zakladateľom na MSPNM SR dňa               7.2.2001 a je spracovaný v súlade so  stanoviskom zakladateľa. Na MSPNM SR bol prerokovaný dňa 25.5.2001  s odporúčaním privatizovať majetkovú účasť štátu na podnikaní TRANSPETROL, a.s. so sídlom v Bratislave priamym predajom záujemcovi, ktorý bude vybraný vo výberovom konaní.
Poradcami pre proces privatizácie a výber nadobúdateľa privatizovanej majetkovej účasti štátu na podnikaní spoločnosti Transpetrol, a.s. so sídlom v Bratislave boli vybrané organizácie Deloite & Touche a White & Case.
		V rámci prípravy procesu výberu nadobúdateľa privatizovaného podielu majetkovej účasti štátu na podnikaní predmetnej spoločnosti dňa 30. mája 2001 bol uverejnený inzerát v novinách Financial Times s výzvou, aby  investori prejavili svoj záujem o privatizáciu 49 % spoločnosti TRANSPETROL, a.s. so sídlom v Bratislave. Do 16.7.2001 záujem o privatizáciu predmetnej časti majetkovej účasti štátu uvedenej spoločnosti prejavilo 19 spoločností, ktoré obdržali informačné memorandum a podklady  pre prípravu nezáväznej ponuky. Do 20.8.2001 doručilo nezáväznú ponuku 6 investorov: Česká rafinérska, a.s., MR Trading, a.s. spolu s OAO Surgutneftegas, FTC, a.s. spolu s OAO Rosneft,  Yukos Finance B.V., Texaco a Slovnaft, a.s. Bratislava. Do druhého kola postúpili všetci šiesti záujemcovia. Od 10.9.2001 do 18.10.2001 vykonalo due diligence 5 záujemcov. Záujemca Texaco sa tohto procesu nezúčastnil z dôvodu oznámenej fúzie s firmou Chevron. Počas dvoch týždňov bola  každému zo záujemcov poskytnutá možnosť vykonať finančnú a právnu previerku v data roomoch, navštíviť prevádzky a stretnúť sa s vedením Transpetrolu, a.s.
Proces výberu nadobúdateľa časti majetkovej účasti štátu na podnikaní obchodnej spoločnosti Transpetrol, a.s. so sídlom Bratislave sa uskutočňoval v súlade s časovým harmonogramom zo dňa 30. marca 2001, ktorý bol  aktualizovaný 2. decembra 2001.
Pre zabezpečenie procesu privatizácie majetkovej účasti štátu na podnikaní spoločnosti Transpetrol, a.s. so sídlom v Bratislave bola zriadená osemčlenná komisia pre vyhodnotenie a odporučenie najvhodnejšieho návrhu a nadobúdateľa, ktorého MSPNM SR navrhne do návrhu rozhodnutia o privatizácii, v nasledovnom zložení: Ing. Mária Machová, CSc., ministerka pre správu a privatizáciu národného majetku; PhDr. Vladimír Drozda,CSc., štátny tajomník MSPNM SR; Ing. Karol Dudás, riaditeľ sekcie právnej a kontroly FNM SR; Ing. László Hóka, poslanec NR SR; Ing. Vladimír Podstránsky, štátny tajomník MF SR; Ing. Pavol Prokopovič, poslanec NR SR; JUDr. Ján Sabol, štátny tajomník MH SR; Ing. Vladimír Tvaroška, poradca podpredsedu vlády SR a Ing. Ján Žitniak, predseda Odborovej organizácie Transpetrol, a.s..
Záväzné ponuky v určenom termíne 3.12.2000 doručili dve spoločnosti Yukos Finance B.V. so sídlom v Amsterdame, Holandské kráľovstvo a Slovnaft, a.s. so sídlom v Bratislave. Charakteristika a predmet činnosti oboch investorov je v prílohe tohto materiálu. Od zástupcov uvedených spoločností boli prevzaté obálky v zmysle postupu MSPNM SR pre preberanie a zaevidovanie ponúk (obálok) od perspektívnych nadobúdateľov. Česká rafinérska, a.s., MR Trading, a.s. spolu s OAO Surgutneftegas, FTC, a.s. spolu s OAO Rosneft a Texaco oznámili, že odstupujú zo súťaže bez udania dôvodu.
  		Komisia pre výber nadobúdateľa privatizovanej majetkovej účasti štátu na podnikaní spoločnosti Transpetrol, a.s. so sídlom v Bratislave posúdila na svojom rokovaní dňa 30.11.2001 predložené návrhy spoločností Yukos Finance B.V. so sídlom v Amsterdame, Holandské kráľovstvo a Slovnaft, a.s. so sídlom v Bratislave. V zmysle rokovacieho poriadku komisie boli otvorené  doručené evaluačné obálky za prítomnosti notárky, ktorá spísala o tejto skutočnosti notársku zápisnicu. Výberová komisia posúdila obsah a úplnosť predložených jednotlivých ponúk z hľadiska splnenia jednotlivých požadovaných kritérií pre výber nadobúdateľa privatizovaného majetku a konštatovala, že po formálnej stránke obe spoločnosti splnili  výberové kritériá (Výberové kritériá na určenie konečného poradia investorov a Rokovací poriadok komisie sú v prílohe materiálu).
Výberová komisia zároveň požiadala poradcu o posúdenie oboch ponúk a o vypracovanie ich analýzy v termíne do 3.12.2001. Zástupcovia poradenských spoločností Deloite & Touche a White & Case vyhodnotili ponuky v zmysle požadovaných kritérií pre výber nadobúdateľa privatizovanej majetkovej účasti štátu.
         Po prerokovaní  a vyhodnotení predložených ponúk výberová komisia konštatovala, že výška ponúknutej ceny zo strany investorov nezodpovedá predstavám komisie. Taktiež dodatková cena navrhovaná spoločnosťou Slovnaft, a.s. vo forme zásobníkov je neakceptovateľná, keďže nespĺňa podmienky tendra. Taktiež viazanie prostriedkov v ponuke oboch investorov je pre komisiu neprijateľné. Navrhované odkladacie podmienky sa príliš odchyľujú od podmienok stanovených vládou. Komisia po zhodnotení ponúk poverila poradcu pre privatizáciu, aby oslovil osobitným listom investorov so žiadosťou o úpravu ponúk a predloženie novej ponuky, s cieľom zvýšenia kúpnej ceny a úpravy ďalších podmienok, týkajúcich sa odkladacích podmienok, ktoré by sa mali čo najviac priblížiť k podmienkám stanovených vládou SR. Zároveň komisia uložila informovať záujemcov, že neakceptuje dodatkovú cenu (hmotné vyjadrenie) navrhovanú Slovnaftom, a.s., ako aj viazanie prostriedkov v ponuke oboch investorov. Vzhľadom na uvedené, komisia prostredníctvom poradcu požiadala spoločnosť Slovnaft, a.s., aby stanovil cenu len vo forme finančného plnenia v súlade s pravidlami výberového konania. Táto požiadavka súvisela s návrhom Slovnaftu, a.s. previesť skladovacie kapacity, ktoré vlastní v súčasnosti táto spoločnosť na štát a ktoré ocenil približne na 20 mil. USD za 1 Sk určené na skladovanie ropy na štátne účely.
Na MSPNM SR boli doručené dňa 6.12.2001  nové ponuky oboch spoločností Yukos Finance B.V. so sídlom v Amsterdame, Holandské kráľovstvo a  Slovnaft, a.s. so sídlom v Bratislave. Výberová komisia na rokovaní dňa 6.12.2001 za prítomnosti notárky otvorila predložené evaulačné obálky. Dňa 7.12.2001 sa komisia  oboznámila s písomnou správou “Analýza revidovaných záväzných ponúk na kúpu 49 % akcií spoločnosti TRANSPETROL, a.s.”, ktorú vypracovala poradenská organizácia Deloite & Touche.
Z predloženej analýzy oboch ponúk v zmysle požadovaných  výberových kritérií na určenie  konečného poradia investorov  vyplynulo nasledovné hodnotenie:
1. Ponúknutá cena (finančný aspekt)
 	V prvom aj v druhom kole predkladania záväzných ponúk predložili svoje ponuky dvaja potenciálni investori, s nasledovnými záväznými peňažnými ponukami. 

 
Potenciálny investor | Prvé kolo ponúk | Druhé kolo ponúk
| mil. USD | mld. SKK | mil. USD | mld. SKK
Yukos | 63,0 | 3,04 | 74,0 | 3,57
Slovnaft | 60,0 | 2,90 | 65,4 | 3,16

Ponúknutá cena mala v rámci výberových kritérií váhu 60 %. 

Konečnú cenu, ktorú ponúkla spoločnosť Yukos možno vyjadriť nasledovne:

Pomerový ukazovateľ

Ponuka spoločnosti Yukos

Porovnateľné spoločnosti
(Medián – 19 spoločností)

Cena/zisk pred zdanením | 28,49 | 16,3
Cena/tržby | 6,34 | 1,43

Obidva ukazovatele naznačujú, že cena, ktorá sa ponúkla za 49 %-ný podiel v spoločnosti Transpetrol, a. s., zahŕňa prémiu za kontrolný balík, ktorej výška prevyšuje obvyklý priemer  v odvetví. Čistý príjem štátu z predaja dcérskej spoločnosti Transpetrol Trading, a.s. (predajná cena mínus hodnota vložených investícií) sa odhaduje na približne 5,5 mil. USD, čím celkový príjem štátu z oboch predajov dosiahne výšku približne 79,5 mil. USD, t.j. 3,839 mld.Sk.

	Ponuka Slovnaftu, a.s. nerešpektovala požadované výberové kritériá a navrhla opätovne časť úhrady kúpnej ceny formou hmotného plnenia.

Ako súčasť procesu predaja vykonala firma Deloitte & Touche ocenenie 49 %-ného podielu v spoločnosti Transpetrol, a.s. so sídlom v Bratislave za predpokladu obmedzenej obchodovateľnosti a poskytnutia obmedzenej kontroly riadenia. Výsledné rozpätie ocenenia k 31. decembru 2000 predstavovalo:
2 mld. SKK – 2,3 mld. SK
43 mil. USD – 49 mil. USD

Toto rozpätie ocenenia bolo vyčíslené na základe súčasného podnikateľského plánu a prognóz, ktoré vypracoval Transpetrol, a.s., pričom ocenenie je mimoriadne citlivé na využitie ropovodu. V porovnaní s prognózami vedenia (10,3 mil. ton v roku 2001 až 10,7 mil. ton v roku 2005), nárast prepravy ropy vo výške 1 mil. ton ročne predstavuje zvýšenie hodnoty podniku o 450 mil. Sk, nárast prepravy vo výške 3 mil. ton ročne zvýšenie hodnoty o 1,33 mld. Sk a nárast prepravy o 5 mil. ton ročne nárast hodnoty o 2,21 mld. Sk. 
Cena, ktorú ponúkla spoločnosť Yukos Finance B.V. prekračuje hornú hranicu rozpätia ocenenia, čo naznačuje, že je schopná zvýšiť budúcu mieru využitia ropovodu, a tak zvýšiť hodnotu Transpetrolu, a.s. so sídlom v Bratislave ako dlhodobo fungujúceho podnikateľského subjektu.
Pri výbere nadobúdateľa a ponuky na privatizáciu predmetného podielu majetkovej účasti štátu tejto spoločnosti zohrávalo významnú úlohu načasovanie predaja. Nedávne maximá cien ropy a trend globálnej konsolidácie prinútili ropné spoločnosti hľadať investičné príležitosti, ktoré podporia ich hlavnú podnikateľskú činnosť. Preto mohol priniesť proces predaja vyššie výnosy, ako sa pôvodne očakávalo.

2. Stratégia investorov pre Transpetrol, a.s. 

V nadväznosti na vyššie uvedené, zvýšenie využitia ropovodu, t. j. zvýšenie objemu prepravovanej ropy, má významný vplyv na hodnotu Transpetrolu, a.s. ako dlhodobo fungujúceho podnikateľského subjektu. Tak Yukos Finance B.V., ako aj Slovnaft, a.s. predložili pre Transpetrol, a.s. podnikateľské plány, ktorých cieľom je zvýšenie objemu prepravovanej ropy.
Z oboch prijatých ponúk vyplýva, že obaja potenciálni investori kládli dôraz na dva rôzne aspekty. Kým Yukos Finance B.V. so sídlom v Amsterdame sa skôr zameral na zvýšenie objemu prepravovanej ropy, Slovnaft, a.s. zdôrazňoval možnosti zvýšenia skladovania ropy. 

Stratégia Yukos Finance B.V. 

Spoločnosť Yukos Finance B.V. predstavila svoju konkrétnu stratégiu na zvýšenie prepravy a využitie kapacity ropovodu na takmer 100 % do roku 2006. Yukos plánuje predávať do 5 mil. ton ropy rafinériám v nemeckom Ingolstadte prostredníctvom ropovodu IKL a do 5 mil. ton prepravovať prostredníctvom ropovodov Družba a Adria do prístavu Omišalj, odkiaľ sa bude ďalej prepravovať tankermi.
Ďalšiu kapitálovú investíciu vo výške 14 mil. USD (podiel Transpetrolu)  plánuje na výstavbu prípojky do rafinérie OMV v Schwechate, do ktorej by sa prepravilo približne 2,5 mil. ton ročne.

Všetky existujúce skladovacie kapacity sa využijú vďaka zvýšeniu prepravy. V navrhovanej stratégii je Yukos Finance B.V. pripravený skladovať ropu na štátne účely a vybudovať ďalšie skladovacie kapacity na komerčnej báze. Okrem toho je Yukos Finance B.V. pripravený prepravovať rôzne druhy ropy podľa požiadaviek odberateľských rafinérií. Yukos Finance B.V. sa zaväzuje ponúknuť spoločnosti Transpetrol Servis, a.s. zmluvu o servise ropovodov, ktoré prevádzkuje Yukos Finance B.V. mimo územia Slovenska, v celkovej odhadovanej hodnote 5 mil. USD ročne.

Stratégia spoločnosti Slovnaft, a.s so sídlom v Bratislave

Slovnaft navrhuje zvýšiť mieru využitia prepravných kapacít do 5 mil. ton do troch rokov. Slovnaft sa tiež zaviazal zabezpečiť nediskriminujúci prístup k prepravným kapacitám Transpetrolu pre všetkých producentov ropy. Celková stratégia Slovnaftu zahŕňa rozvoj prepravy ropy ako aj jej skladovanie s dôrazom na budovanie zásobníkov a skladovanie ropy pre potreby štátu aj v rámci využitia súčasnej infraštruktúry Slovnaftu. Rovnako Slovnaft vo svojej ponuke sa sústredil na diverzifikáciu zdrojov ropy pre slovenskú ekonomiku.
Slovnaft ponúka previesť skladovacie kapacity, ktoré v súčasnosti vlastní a ktoré ocenil na približne 20 mil. USD, za 1 Sk na skladovanie ropy na štátne účely. Okrem toho sa Slovnaft zaviazal kryť všetky náklady spojené s modernizáciou týchto skladovacích kapacít podľa požiadaviek platnej legislatívy, vrátane požiadaviek ochrany životného prostredia. 

3. Medzinárodná reputácia

Reputácia oboch spoločností v rámci odvetvia je vysoká. Yukos Finance B.V. je verejne obchodovateľná spoločnosť na ruskej a medzinárodnej burze (prostredníctvom ADR v New Yorku, Mníchove, Berlíne). V rámci štatutárnych povinností spoločnosť štvrťročne reportuje finančné a organizačné záležitosti americkej komisii pre cenné papiere. Yukos Finance B.V. úspešne spolupracuje s medzinárodnými poskytovateľmi financií. Spoločnosť nadviazala spoluprácu s medzinárodnými firmami ako Marathon Oil, Schlumberger, Kvaerner a podobne.

Po vstupe strategického partnera (maďarský MOL) do spoločnosti Slovnaft, a.s. sa zvýšila reputácia a finančná sila tejto skupiny. Obe spoločnosti sú verejne obchodovateľnými spoločnosťami, ktoré úzko spolupracujú s medzinárodnými poskytovateľmi financií. Slovnaft je prostredníctvom ADR kótovaný na luxemburskej burze cenných papierov.  Slovnaft sa po spustení projektu EFPA zaradil medzi technologicky najvyspelejšie rafinérie v Európe.

4. Zhodnotenie zostávajúceho štátneho podielu

Obe spoločnosti vo svojich ponukách dokumentovali schopnosť zvýšiť zostávajúci podiel štátu v spoločnosti Transpetrol, a.s.. Kým Yukos Finance B.V. to prezentoval ako zvýšenie hodnoty prostredníctvom naplnenia kapacity ropovodu až na takmer 100% a tým aj naplnením kapacít skladovacích nádrží, Slovnaft, a.s. vidí možnosť zvýšenia hodnoty Transpetrolu, a.s. rovnako v náraste prepravy a skladovaním ropy (Slovnaft, a.s. navrhol odovzdať zásobníky a produktovod v zostatkovej hodnote približne 920 mil. Sk za 1 korunu do vlastníctva štátu za podmienok uvedených v časti Stratégia Slovnaft, a.s.). 

5. Kapitálová sila (potenciál nadobúdateľa)

Kým  spoločnosť Yukos Finance B.V. je medzinárodnou, plne integrovanou ropnou spoločnosťou so širokým zámerom svojich aktivít (od ťažby až po predaj pohonných hmôt prostredníctvom vlastných čerpacích staníc), podnikateľské činnosti spoločnosti Slovnaft, a.s. sa sústreďujú na domáci trh a na trhy okolo Slovenska. Spoločnosť Yukos Finance B.V. je pripravená financovať kúpu Transpetrolu, a.s. z vlastných peňažných zdrojov, kým Slovnaft, a.s. prostredníctvom bankových úverov. 

V nasledujúcej tabuľke porovnávame vybrané finančné ukazovatele oboch spoločností:
V mil. USD | Slovnaft | Yukos
| 2000 | 2000
Celkové aktíva | 1.362 | 9.299
Obežné aktíva | 882 | 4.030
Vlastné imanie | 705 | 4.726
Tržby | 1.561 | 9.834
EBIT | 171 | 5.002
Čistý zisk | 53 | 3.326
Peňažná hotovosť | 195 | 415

Výberová komisia pre privatizáciu 49 % podielu majetkovej účasti štátu na podnikaní spoločnosti TRANSPETROL, a.s. so sídlom v Bratislave na svojom rokovaní 7.12.2001 sa  podrobne oboznámila s analýzou záväzných ponúk na kúpu 49 % akcií predmetnej spoločnosti, predloženou zo strany privatizačných poradcov Deloite & Touche a White & Case. Po  jej posúdení, ako aj po komplexnom vyhodnotení predložených ponúk z hľadiska splnenia požadovaných kritérií pre výber nadobúdateľa privatizovaného podielu majetkovej účasti štátu predmetnej spoločnosti komisia odporučila ako budúceho nadobúdateľa spoločnosť Yukos Finance B.V. so sídlom v Amsterdame, Holandské kráľovstvo.
 
Pri svojom rozhodovaní komisia vychádzala z analýzy ponúk a odporúčaní poradcov, ako aj zo skutočnosti, že spoločnosť Yukos Finance B.V. za nadobudnutie 49 % podielu majetkovej účasti predmetnej spoločnosti navrhla vyššiu kúpnu cenu, ktorú uhradí jednorázovou platbou v hotovosti. Zároveň komisia vzala do úvahy skutočnosť, že ide o medzinárodnú, plne integrovanú ropnú spoločnosť so silným finančným potenciálom a širokým zámerom aktivít od ťažby až po predaj pohonných hmôt prostredníctvom vlastných čerpacích staníc. Komisia zohľadnila pri svojom rozhodovaní aj predložený podnikateľský zámer - stratégiu spoločnosti Yukos Finance B.V. na ďalšie obdobie, v zmysle ktorej spoločnosť má zámer zvýšiť prepravu a využitie kapacity ropovodu na takmer 100 % do roku 2006.
             Spoločnosť Yukos Finance B.V. lepšie naplnila ciele privatizácie a to tým, že ponúkla vyššiu kúpnu cenu za 49% podiel v Transpetrole, a.s. a v rámci svojej stratégie lepšie dokumentovala reálnu schopnosť zvýšiť hodnotu Transpetrolu, a.s. a tým aj zostávajúci štátny podiel v predmetnej  spoločnosti.

Z á v e r

Podľa § 10 ods. 1 zákona č. 92/1991 Zb. o podmienkach prevodu majetku štátu na iné osoby v znení neskorších predpisov MSPNM SR odporúča vláde SR vydať rozhodnutie o privatizácii  časti majetkovej účasti štátu na podnikaní spoločnosti  Transpetrol a.s. so sídlom v  Bratislave vo výške 49 %, čo predstavuje menovitú hodnotu podielu na základnom imaní 931 000 tis. Sk t.j. 931 ks akcií v menovitej hodnote 1 mil. Sk za jednu akciu  priamym predajom spoločnosti Yukos Finance B.V. so sídlom v Amsterdame, Holandské kráľovstvo.